ΦΛΩΡΕΝΤΙΑ
Ο Τζιότο θεωρείται ο ιδρυτής της φλωρεντινής σχολής, καθώς σ' αυτόν αποδίδεται το πέρασμα απ' αυτό που θεωρούνταν "τραχύς τρόπος" της βυζαντινής τέχνης στο νατουραλιστικό ύφος που συνδεόταν τότε με την αρχαία ρωμαϊκή τέχνη. Τον 15ο αιώνα, οι καλλιτέχνες συνεχίζουν να μελετούν τα έργα της ελληνικής και ρωμαϊκής αρχαιότητας και να εμπνέονται τόσο από τα μυθολογικά και κλασικά θέματα, όσο και από τις φόρμες και τα σχέδια. Οι γλύπτες και οι αρχιτέκτονες ξαναζωντανεύουν τους κλασικούς τύπους και τους συνδυάζουν με καινοτομίες. Η γραμμική προοπτική- ένα μαθηματικό σύστημα αναπαράστασης του τρισδιάστατου χώρου σε επίπεδη επιφάνεια- εφευρέθηκε στη Φλωρεντία στις αρχές του15ου αιώνα. Η ζωγραφική θεωρείται ένα "παράθυρο ανοιχτό στον κόσμο" και το ενδιαφέρον των ζωγράφων στρέφεται στην απόδοση της αρμονίας και του κάλλους του ανθρώπινου σώματος και στην παράσταση σκηνών της καθημερινής ζωής. H κλασική έμπνευση δεν περιορίζεται στα μυθολογικά θέματα αλλά αφορά και τα καλλιτεχνικά πρότυπα.